b'\n_START_ARTICLE_\nSfalerit\n_START_SECTION_\nKristalna struktura\n_START_PARAGRAPH_\nSfalerit kristalizira v kubi\xc4\x8dnem kristalnem sistemu v prostorski skupini F43m. Cink in \xc5\xbeveplo sta v kristalni strukturi tetraedri\xc4\x8dno koordinirana, tako da je struktura zelo podobna strukturi diamanta. Heksagonalni analog ima strukturo wurtzita. Mre\xc5\xbena konstanta  je 0,541 nm. Izra\xc4\x8dunana je iz geometrije celice in ionskih polmerov cinkovega (0,074 nm) in sulfidnega iona (0,184 nm). Skladi si sledijo v zaporedju ABCABC.\n_START_SECTION_\nNahajali\xc5\xa1\xc4\x8da\n_START_PARAGRAPH_\nNajpomembnej\xc5\xa1a nahajali\xc5\xa1\xc4\x8da sfalerita so Madan (Bolgarija), Aomori Japonska, D\xc5\xbee\xc5\xbekazgan (Kazahstan), Cananea (Mehika), Daljnegorsk (Ruska federacija), Trep\xc4\x8da (Kosovo), Bansk\xc3\xa1 \xc5\xa0tiavnica (Slova\xc5\xa1ka), Santander  (\xc5\xa0panija) ter Franklin (New Jersey), Big Four Mine (Colorado), Galena (Illinois) in Joplin (Missouri) v ZDA. _NEWLINE_Nahajali\xc5\xa1\xc4\x8da sfalerita v Sloveniji so Cerovec, Cirku\xc5\xa1e, Kamnica, Kotlje, Litija, Me\xc5\xbeica, Peca, Ple\xc5\xa1e pri \xc5\xa0kofljici, Rem\xc5\xa1nik, Suhi dol, \xc5\xa0o\xc5\xa1tanj in Tr\xc5\xbei\xc5\xa1\xc4\x8de pri Mokronogu.\n_START_SECTION_\nUporaba\n_START_PARAGRAPH_\nKristali primerne velikosti in \xc4\x8distosti so primerni za izdelavo nakita. Obi\xc4\x8dajno se brusijo kot briljant, ki najbolj poudari sfaleritovo visoko disperzijo (0,156 v modro zelenem delu spektra vidne svetlobe), kar je ve\xc4\x8d kot trikrat ve\xc4\x8d kot diamant.  Sve\xc5\xbee obru\xc5\xa1eni okrasni kamni imajo diamanten lesk in se lahko zamenjajo z nenavadno obarvanimi diamanti. Zaradi majhne trdote in krhkosti so uporabni samo kot razstavni eksponati. Primerki, te\xc5\xbeji od enega karata (200 mg), so med zbiralci zelo cenjeni,  ker so \xc4\x8disti kristali praviloma precej majhni. Okrasni kamni so obi\xc4\x8dajno rumeni do medeno rjavi, rde\xc4\x8di do oran\xc5\xbeni ali zeleni.'